Christelike ensiklopedie nou ook aanlyn beskikbaar | Maroela Media
Dr. Frits Gaum (Foto: Johan Kotze / NG gemeente Rondebosch)
Dit is die eerste aanlyn Christelike ensiklopedie en eiesoortig, juis omdat dit van meet af aan in Afrikaans uitgegee is. In 2009 is die gedrukte publikasie deur die Suid-Afrikaanse Akademie vir Wetenskap en Kuns bekroon met die Pieter van Drimmelen-medalje vir die bevordering van die Afrikaanse taal en kultuur op die gebied van die godsdiens.
"Die elektroniese Christelike Kernensiklopedie (CKE) is 'n verbeterde, bygewerkte en aangevulde weergawe van die boek," vertel Frits Gaum, eCKE se hoofredakteur en oudredakteur van die NG Kerk se amptelike mondstuk, Kerkbode. "Dié ensiklopedie poog om 'n sleutel te wees waarmee jy God, sy Woord, sy kerk, die wêreld, die geskiedenis, jou land, jou geloof en jouself 'n bietjie beter kan verstaan."
Ongeveer 160 medewerkers, wat plaaslike en internasionale teoloë, sielkundiges, letterkundiges en historici insluit, het bygedra tot die versameling. Nagenoeg 3 500 lemmas oftewel trefwoorde met kort artikels, honderde foto's en 'n aantal sketse vorm deel van die inhoud.
Medewerkers is verbonde aan verskillende kerke binne die Christelike godsdiens – van Katoliek tot Protestants, van Anglikaans tot gereformeerd tot Pinkster. Die fokus van die ensiklopedie is egter hoofsaaklik Protestants-gereformeerd.
Hoofmedewerkers sluit in Louis Jonker en Lisel Joubert, Bernard Combrink, Pieter Potgieter, Etienne de Villiers, Hoffie Hofmeyr, Julian Muller en Ian Nell, Piet Meiring en Gideon van der Watt, asook Neels Jackson.
Hoewel Suid-Afrika die kern van besprekings uitmaak, kan dit en die Christelike geloof egter nooit in isolasie van Afrika en die res van die wêreld gesien word nie. Daarom word die Christendom in die res van ons kontinent en ander dele van die wêreld ook betrek.
Gaum vertel dat gebruikers allerlei onderwerpe rakende die Christelike geloof hier sal vind.
"Wie in die eCKE delf, vind hierin die verhaal van die Christelike geloof van aanvang tot hede en die verskillende stromings, gedagterigtings, kerk- en algemeen-historiese gebeurtenisse wat 'n blywende invloed op die Christendom gehad het." Talle Bybelse en kerklike woorde en begrippe word ook verduidelik.
eCKE skep die geleentheid vir die leek én kundiges om 'n bydrae te lewer.
"Toekomstige aanvullings ís moontlik," verduidelik Gaum. "Alle gebruikers van die platform word uitgenooi om hulle kommentaar onderaan lemmas te tik en byvoegings voor te stel wat oorweeg sal word."
Die bydrae van indiwidue en groeperings word dus voortdurend in oorweging gebring. Danksy dié insette van gebruikers word die eCKE in staat gestel om voortdurend te groei.
Webskakel asb.? Baie dankies.
Gaum, Muller ens?? Sal moet sien wat daaruit voortspruit
Neels Jackson, Julian Muller, Fritz Gaum, Piet Meiring; kan niks lees van mense wat Jesus Christus as die ENIGSTE ware God wil rasionaliseer, die maagdelike geboorte wil debateer, o.a – bly weg.